
   Forord
  

  
   Første utgave av denne boka ble utgitt i 2009 [
   
    122
   
   ]. Siden den gang har den tek-nologiske utviklinga gjort virksomhetene enda mer avhengige av datateknologi og datanettverk. Dette har økt produktiviteten, men også sårbarheten til virksom-hetene. Samtidig er datakriminalitet blitt et av de største risikoproblemene for mange virksomheter. Ei anna viktig utvikling er den stadig økende kompleksite-ten som gjør at det er vanskelig å forstå og analysere mange system, noe som i seg sjøl fører til økt risiko.
  

  
   Siden første utgave er det kommet nye lover og forskrifter som stiller krav om risikoanalyse av ulike slag. Det er også utgitt nye standarder og veiledninger. Alt dette førte til at det ble behov for å revidere og utvide boka.
  

  
   Endringer
  

  
   De viktigste endringene i forhold til 2009-utgaven er:
  

  
   	
    Boka er oppdatert slik at den samsvarer bedre med de nye kravene til risikoanalyser
   

   	
    Innholdet er utvida for å omfatte tilsikta handlinger, både fysiske angrep og dataangrep
   

   	
    Større oppmerksomhet er retta mot miljørisiko
   

   	
    Et nytt kapittel om pandemirisiko er lagt til
   

  

  
   Nettsidene til boka er endra og oppdaterte. Du finner dem nå på nettsidene til Fagbokforlaget. Her finner du blant annet:
  

  
   	
    Lysark til hvert kapittel
   

   	
    Oppgaver til hvert kapittel
   

   	
    Oversikt over viktige ulykker
   

   	
    En kort innføring i sannsynlighetsregning
   

   	
    Anbefaling til videre lesning for de ulike kapitlene i boka
   

   	
    Ei liste over trykkfeil (og andre feil)
   

  

  
   Oppbygginga av boka
  

  
   Boka har tre hoveddeler. Del I definerer og diskuterer de viktigste begrepene i risikoanalyse. Trinnene i en risikoanalyse blir forklart og satt inn i en struktur. Del II beskriver de mest brukte metodene, slik som grovanalyse, FMECA, HAZOP, sikkerjobbanalyse, feiltreanalyse og hendelsestreanalyse. Vi har lagt vekt på å beskrive de ulike metodene så grundig at du, etter å ha lest kapitlet, skal ha tilstrekkelig kunnskap til å kunne bruke metodene i praktiske analyser. For at boka skal være så oversiktlig som mulig, er metodekapitlene i del II bygd opp med samme struktur slik at det skal være enkelt å finne fram. Del III beskriver et utvalg av spesielle risikoanalyser, slik som miljørisikoanalyse, risiko- og sårbarhetsanalyser (ROS), risikoanalyse for storulykkeforskrifta, produktsikkerhetsanalyse og analyse av pandemirisiko. Et vedlegg forklarer forkortinger som brukes i boka.
  

  
   Referanser
  

  
   Du finner ei referanseliste bakerst i boka. Lover, forskrifter, standarder og veiledninger oppdateres ganske ofte, noen av disse endrer også tittel. For at du skal kunne arbeide med siste versjon, bør du heller søke informasjon om disse på nettsidene til utgiverne:
  

  
   	
    Alle gjeldende norske lover og forskrifter kan du fritt lese på nettsida
    
     https://lovdata.no
    
    .
   

   	
    Norske standarder finner du på nettsida
    
     https://www.standard.no
    
    .
   

   	
    Standarder er kommersielle produkt som må kjøpes.
   

   	
    Veiledninger til ulike anvendelser av risikoanalyser finner du i hovedsak på nettsidene til de direktoratene som har ansvaret for å følge opp det aktuelle regelverket. Når vi refererer til ei veiledning, oppgir vi samtidig hvilket direktorat eller hvilken organisasjon som utgir veiledninga.
   

   	
    EU-direktiv og EU-forordninger kan du fritt lese og laste ned fra nettsida
    
     https://eur-lex.europa.eu
    
    . Noen viktige EU-direktiv og -forordninger er oversatt til norsk og er tilgjengelige på nettsida
    
     https://europalov.no
    
    .
   

  

  
   Vi anbefaler sterkt at du gjør deg kjent med disse nettsidene. Flere av nettsidene gir også tilleggsinformasjon som vil være nyttig i arbeidet med risikoanalyser.
  

  
   Målsetting
  

  
   Boka er skrevet for:
  

  
   	
    Studenter som skal ta kurs i risikoanalyse
   

   	
    Personer (ansatte eller konsulenter) som skal delta i gjennomføringen av en risikoanalyse eller risikovurdering
   

   	
    Beslutningstakere som skal fatte beslutninger der resultatene fra risikoanalyser inngår i beslutningsunderlaget
   

   	
    Myndigheter som skal godkjenne risikoanalyser eller som skal føre tilsyn med at virksomheter oppfyller regelverkets krav til gjennomføring av risikoanalysereller risikovurderinger
   

  

  
   Du trenger ikke å ha noen spesiell bakgrunnskunnskap for å lese og forstå det som presenteres. Det er en fordel om du har tatt et grunnleggende kurs i sannsynlighetsregning, men dette er ikke absolutt nødvendig. En kort innføring i sannsynlighetsregning finner du på nettsidene til boka.
  

  
   Avgrensing
  

  
   Boka gir ei innføring i risikoanalyse og er avgrensa til akutte hendelser som inntreffer ved et eller anna tidspunkt. De akutte hendelsene omfatter tekniske feil, menneskelige feilhandlinger, naturhendelser (som skred, flom, lynnedslag o.l.) og tilsikta handlinger (som tjuveri, brannstifting, sabotasje, cyberangrep o.l.). Risiko knytta til langtidspåvirkning av farlige stoff eller stråling er ikke behandla i boka.
  

  
   Boka er avgrensa til det systemtekniske analysearbeidet. Vi betrakter mulige ulykker som hendelseskjeder som starter ved et første avvik fra normaltilstanden og går fram til en slutttilstand der ett eller flere verdiobjekt (som mennesker, miljø og materielle verdier) begynner å få skade. Omfanget av skadene blir ikke studert i detalj i denne boka. Slike studier krever spesialkompetanse, for eksempel innenfor medisin, biologi, kjemi og fysikk. Boka dekker ikke hvordan resultatene fra risikoanalysen kan brukes i sikkerhetsarbeidet.
  

  
   Metoder for bedømming av risiko nevnes, men vi diskuterer ikke nytteverdien av å bedømme risiko opp mot sikkerhetsmål eller akseptkriterier.
  

  
   Vi oppgir et antall linker til nettsider i boka. Disse virka da vi leverte manuskriptet til trykking, men vi kan ikke garantere at de vil virke i tida framover.
  

  
   Språk og framstilling
  

  
   I boka har vi så langt som mulig brukt norsk terminologi. For at du skal kunne søke mer informasjon på nettet, har vi lagt inn de tilsvarende engelske begrepene i fotnoter. Når vi siterer eller omtaler fagstoff som er skrevet på et anna språk, er oversettingene gjort av oss – med de mangler og utilstrekkeligheter dette innebærer. Definisjoner er merka med symbolet
   [image: ☞]
   .
  

  
   Du kan finne store mengder informasjon om risikoanalyse på nettet. Det kan derfor være naturlig å spørre seg om ei lærebok i risikoanalyse virkelig er nødvendig. Det som taler for ei bok er at
  

  
   	
    boka gir ei samla framstilling der det brukes samme terminologi gjennom heile boka [Når du søker etter informasjon på nettet, vil du se at begrepene og betydninga av disse begrepene varierer sterkt innenfor risikoanalyse. En viktig grunn til dette er at risikoanalyser brukes innenfor mange ulike fag-disipliner som utvikler sin egen fagterminologi og krydrer denne med sitt «stammespråk».]
   

   	
    boka er skrevet på norsk og bruker norske faguttrykk
   

   	
    beskrivelsene og eksemplene er knytta opp mot norske lover og forskrifter og vil, forhåpentligvis, hjelpe deg å utføre risikoanalyser som blir akseptert av norske myndigheter
   

  

  
   Vi håper at du vil ha glede av å lese boka og at du aktivt vil bruke nettsidene. Hvis du finner at framstillinga vår ikke er grundig nok, anbefaler vi at du i tillegg leser litt i [
   
    121
   
   ]. Når du finner feil eller ukloke formuleringer i boka, håper vi at du tar kontakt med
   
    ingrid.b.utne@ntnu.no
   
   slik at disse kan bli retta opp.
  

  
  

  
   
    
     
      	
       Trondheim,
       

       desember, 2021
      
      	
       
        Marvin Rausand
       
       

       
        Ingrid Bouwer Utne

   Del I
   

   Innledning
  

 
  
   1 Risikoanalyse: Hva og hvorfor?
  

  
   1.1 Innledning
  

  
   
   
   Risikoanalyser bidrar til bedre sikkerhet og forebygging av uønska hendelser som kan skade liv og helse, miljø og økonomiske – og materielle verdier. Evne til å handtere risiko er viktig i alle typer virksomheter. Offshore-plattformer, fly, kjernekraftverk og romferger kan vanskelig tenkes bygd uten bruk av risikoana­lyser og risikostyring. Tiltak mot sårbarheter i kritisk infrastruktur, som kraft- og vassforsyning, er viktige for å ivareta samfunnssikkerheten. Bruk av digital tek­nologi gjør at omfang og konsekvenser av data-angrep mot bedrifter, offentlige virksomheter og universiteter øker. Strengere lover og forskrifter stiller i større grad krav om tiltak for å redusere miljørisiko.
  

  
   Risiko dreier seg alltid om noe som kan skje i framtida. Vår tru på at vi kan analysere og styre risiko på en fornuftig måte er et tydelig skille fra tidligere tiders oppfatning om at framtida ble bestemt av «gudenes» innfall og mirakler.
  

  
   1.1.1 Tre grunnleggende spørsmål
  

  
   En risikoanalyse utføres for å avdekke risikoen knytta til et tiltak, en aktivitet, et system eller en situasjon. Analysen gjennomføres i hovedsak ved å svare på de tre grunnleggende spørsmålene:
   
    1
   
  

  
   	
    
     Hva kan gå galt?
    

   

   	
    
     Hva er sannsynligheten for at det går galt?
    

   

   	
    
     Hva vil konsekvensene være hvis det går galt?
    

   

  

  
   Begrepet
   
    risiko
   
   er definert og omtalt i kapittel 2. Her nøyer vi oss med å si at risikoen bestemmes ut fra svarene på de tre spørsmålene ovafor.
  

  
   1.1.2 Avgrensing – ulykkesrisiko
  

  
   
   
   Denne boka dekker ikke alle typer risikoanalyser. De systemene som analyseres, er i hovedsak tekniske system der mennesker inngår som operatører og service­personell.
  

  
   Innafor det økonomiske området tar du gjerne risiko for å oppnå en gevinst, for eksempel når du investerer i aksjer med håp om at aksjeverdien skal stige og at du skal få et stort utbytte. I slike situasjoner brukes begrepet risiko til å uttrykke den
   
    usikkerheten
   
   du har med hensyn til både positive og negative utfall (utbytte og tap). NS-ISO 31000 «Risikostyring – Retningslinjer» legger en slik tolking til grunn og definerer risiko som «effekt av usikkerhet på mål»
   
    2
   
   . Denne definisjonen er mye brukt, men passer dårlig med slik vi bruker risikobegrepet i denne boka, som utelukkende ser på negative konsekvenser eller skader på verdiobjekt på grunn av uønska hendelser.
   
    Verdiobjekt
   
   brukes her som en felles betegnelse for mennesker, dyr og planter, natur og «ting» som vi oppfatter som verdifulle og som vi ønsker å ta vare på. Verdiobjekt er nærmere omtalt i kapittel 2.
  

  
   Boka er avgrensa til risiko knytta til større, akutte ulykker – såkalt
   
    ulykkes­risiko
   
   . Boka ser i liten grad på arbeidsulykker, og betrakter heller ikke prosjekt­risiko og økonomisk risiko. Vi ser heller ikke på skader som kan inntreffe ved at verdiobjekt blir utsatt for en langvarig påvirkning, for eksempel at personer blir utsatt for asbest eller radonstråling. Ulykker som inntreffer akutt, og som kan gi seinskader i lang tid etter ulykkeshendelsen, blir imidlertid dekka i boka. Et eksempel er kjernekraftulykka i Tsjernobyl i 1986, der bare noen få ble skadd under sjølve ulykka, men der et stort antall personer døde av kreft på grunn av radioaktiv stråling de ble utsatt for i tida etterpå.
  

  
   Ei ulykke kan oppfattes som en hendelseskjede med en starthendelse eller et avvik som utvikler seg til at et eller flere verdiobjekt blir skada. I de risikoanaly­sene som beskrives i denne boka, stopper vi utviklinga av hendelseskjedene ved en
   
    slutt-tilstand
   
   , for eksempel en eksplosjon eller et gassutslipp, som direkte fører til at verdiobjektene skades. For å vurdere omfanget av skaden er det behov for blant annet medisinsk og biologisk kompetanse. Slike vurderinger ligger utafor rammene til denne boka.
  

  
   1.1.3 Hva brukes risikoanalyser til?
  

  
   Risikoanalyser gjennomføres for å framskaffe beslutningsunderlag for en eller flere beslutninger som angår risiko, og inngår som en viktig del av risikostyrin­gen i virksomheten. Risikoanalyser brukes i mange sammenhenger, blant annet i forbindelse med:
  

  
   	
    
     
     
     Avdekking og handtering av avvik. Risikoanalyser kan avdekke sikkerhets­messige avvik i virksomheten.
    

   

   	
    
     Gjennomføring av aktiviteter i virksomheten som kan innebære risiko. Ri­sikoanalyser sikrer systematisk gjennomgang av aktiviteter og oppgaver ved å avdekke risikoforhold og mulige konsekvenser av å utføre oppgavene på feil måte.
    

   

   	
    
     Vurdering av risikoreduserende tiltak. Risikoanalyser gir grunnlag for å vur­dere om det er behov for risikoreduserende tiltak og hvilke tiltak som bør innføres.
    

   

   	
    
     Prioritering av tiltak i forbindelse med drifta av virksomheten. I risikoanaly­ser framkommer sannsynligheter og konsekvenser som gir beslutningsunder­lag for å kunne vurdere hvilke tiltak som er viktigst å iverksette for å redusere risikoen.
    

   

   	
    
     Oppfølging av tiltak. Når en virksomhet har innført risikoreduserende tiltak, vil nye risikoanalyser kunne brukes til å avgjøre om tiltakene har hatt effekt.
    

   

   	
    
     Planlegging, prosjektering og valg av løsninger. Når en virksomhet skal ut­vikle og prosjektere et nytt system eller en ny prosess, kan en risikoanalyse kartlegge risiko for systemet i heile livsløpet og bidra til et forsvarlig sikker­hetsnivå for mennesker, miljø og materielle verdiobjekt. En risikoanalyse kan også gi et beslutningsunderlag for å velge mellom alternative løsninger i en utviklingsfase.
    

   

  

  
   1.1.4 Boka er et supplement til standarder og retningslinjer
  

  
   Boka gir en innføring i risikoanalyse og har ikke til hensikt å erstatte standarder og retningslinjer for spesielle anvendelser. Vi håper at du ved å lese denne boka kan få bedre innsikt i risikoanalyse og bedre forståelse for de metodene og tilnær­mingene du finner i de spesialiserte risikoanalysestandardene. En oversikt over noen standarder og retningslinjer for risikoanalyse finner du i avsnitt 1.5.
  

  
   
    NS 5814 «Krav til risikovurderinger»
   

   
    NS 5814 er den viktigste generelle standarden for risikoanalyse og risiko­vurdering i Norge. Standarden omhandler alle typer risikovurderinger, bortsett fra økonomisk risiko som følge av forretningsmessige disposisjo­ner. En av hensiktene med den boka du nå leser, er å støtte opp under og forklare de kravene som stilles i NS 5814.
   

  

  
   1.1.5 Terminologi
  

  
   
   
   Terminologien i risikoanalyse er lite standardisert. Både i utførte risikoanalyser og i standarder og retningslinjer brukes ofte de samme begrepene med mange for­skjellige betydninger. Dette gjelder også for standarder utgitt av samme standardi­seringsorganisasjon. Denne mangelen på standardisering kan føre til uklarhet og at metoder blir brukt på feil måte. Den kan også skape forvirring når resultatene fra risikoanalysen skal presenteres for interessenter.
  

  
   Vi har så langt som mulig forsøkt å bruke en éntydig terminologi og å finne norske ord som samsvarer best mulig med de mest gjennomarbeidde risikoana­lysestandardene. For å skape klarhet gir vi de engelske betegnelsene som fotnoter.

